রাজশাহীর গোদাগাড়ী সীমান্তে মিয়ানমার ও ভারতীয় নাগরিকসহ ৪ জনকে গ্রেফতার করেছে পুলিশ। মঙ্গলবার রাতে উপজেলার চর আষাড়িয়াদহ থেকে মিয়ানমারের দুইজন, ভারতের একজন এবং পাচার কাজে সহযোগীতার জন্য বাংলাদেশের একজনকে গ্রেফতার করা হয়। তাদের কাছ থেকে মিয়ানমারের পরিচয়পত্র ও ভারতীয় মুদ্রা উদ্ধার করেছে পুলিশ।  গোদাগাড়ী থানার  অফিসার ইনচার্জ (ওসি) জাকিরুল ইসলাম জানান, চর আষাড়িয়াদহ এলাকার রবিউল ইসলামের বাড়িতে মিয়ানমারের নাগরিকরা অবস্থান করছে খবর পেয়ে অভিযান চালায় পুলিশ। এ সময় পুলিশ মিয়ানমারের নাগরিক আয়াস, শাহ আলম এবং ভারতীয় নাগরিক শেখ আবদুল্লাহকে গ্রেফতার করে। তারা পাসপোর্ট ছাড়া অবৈধভাবে এদেশে অবস্থান করায় তাদের গ্রেফতার করা হয় বলে জানান তিনি। এছাড়া তাদের অবস্থান করতে সহযোগীতায় করায় গ্রেফতার করা হয় চর আষাড়িয়াদহ এলাকার বাংলাদেশী নাগরিক রবিউল ইসলামকে।  ওসি জানান, কাজের কথা বলে মিয়ানমারের দুই নাগরিককে ভারতে পাচার করার জন্য  কঙ্বাজার হয়ে গোদাগাড়ীতে নিয়ে আসা হয়। এরপর তাদের চর আষাড়িয়াদহ এলাকার রবিউলের বাড়িতে রাখা হয়। প্রাথমিক জিজ্ঞাসাবাদে তারা নিজেদের ভারতীয় নাগরিক বলে দাবি করলেও পুলিশ তাদের কাছ থেকে মিয়ানমারের পরিচয়পত্র উদ্ধার করেছে।  ওসি আরো জানান, প্রাথমিক অনুসন্ধানে তারা জানতে পেরেছেন, রবিউল দীর্ঘদিন থেকে সীমান্ত পথে ভারতে মানব পাচারের কাজ করে আসছে। কাজের প্রলোভন দেখিয়ে সে দেশের বিভিন্ন এলাকা থেকে মানুষ সংগ্রহ করে ভারতীয় নাগরিক শেখ আবদুল্লাহর কাছে পাঠায়। তবে পুলিশ মিয়ানমারের দুই নাগরিকের সঙ্গে ভারতীয় শেখ আবদুল্লাহকেও গ্রেফতার  করেছে। ফলে পাচার না অন্য কোনো কারণে মিয়ানমারের দুই নাগরিককে নিয়ে আসা হয়েছিলো, তা খতিয়ে দেখতে পুলিশ কাজ শুরু করেছে বলে ওসি জানান।  শীর্ষ নিউজ ডটকম